CELEX: 32013D0078
Language: el
Date: 2013-02-08 00:00:00
Title: 2013/78/ΕΕ: Εκτελεστική απόφαση της Επιτροπής, της 8ης Φεβρουαρίου 2013 , για την έγκριση, από την Επιτροπή, των σχεδίων δειγματοληψίας, των σχεδίων ελέγχου και των κοινών προγραμμάτων ελέγχου για τη ζύγιση αλιευτικών προϊόντων σύμφωνα με τα άρθρα 60 και 61 του κανονισμού (ΕΚ) αριθ. 1224/2009 του Συμβουλίου [κοινοποιηθείσα υπό τον αριθμό C(2013) 613]

12.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 41/11
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 8ης Φεβρουαρίου 2013
   για την έγκριση, από την Επιτροπή, των σχεδίων δειγματοληψίας, των σχεδίων ελέγχου και των κοινών προγραμμάτων ελέγχου για τη ζύγιση αλιευτικών προϊόντων σύμφωνα με τα άρθρα 60 και 61 του κανονισμού (ΕΚ) αριθ. 1224/2009 του Συμβουλίου
   [κοινοποιηθείσα υπό τον αριθμό C(2013) 613]
   (Τα κείμενα στην αγγλική, βουλγαρική, γαλλική, λετονική, ολλανδική, σλοβενική και σουηδική γλώσσα είναι τα μόνα αυθεντικά)
   (2013/78/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (1), και ιδίως το άρθρο 60 παράγραφοι 1 και 3 και το άρθρο 61,
   Έχοντας υπόψη την υποβολή των σχεδίων δειγματοληψίας, των σχεδίων ελέγχου και των κοινών προγραμμάτων ελέγχου από τα κράτη μέλη,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 60 παράγραφοι 1 και 2 του κανονισμού (ΕΚ) αριθ. 1224/2009, τα κράτη μέλη εξασφαλίζουν ότι όλα τα αλιευτικά προϊόντα έχουν ζυγιστεί, κατά την εκφόρτωση των αλιευτικών προϊόντων, πριν από την αποθήκευση, μεταφορά ή πώληση, με συστήματα εγκεκριμένα από τις αρμόδιες αρχές, εκτός εάν έχουν θεσπίσει σχέδιο δειγματοληψίας εγκεκριμένο από την Επιτροπή. Το εν λόγω σχέδιο δειγματοληψίας πρέπει να είναι σύμφωνο με τη μεθοδολογία με βάση τον κίνδυνο που προβλέπεται στο άρθρο 76 παράγραφος 1 και στο παράρτημα XIX του εκτελεστικού κανονισμού (ΕΕ) αριθ. 404/2011 της Επιτροπής (2).
            
         
               (2)
            
            
               Σύμφωνα με το άρθρο 60 παράγραφος 3 του κανονισμού (ΕΚ) αριθ. 1224/2009, τα κράτη μέλη μπορούν να επιτρέπουν τη ζύγιση αλιευτικών προϊόντων επί του αλιευτικού σκάφους κατά παρέκκλιση από τη γενική υποχρέωση ζύγισης που προβλέπεται στο άρθρο 60 παράγραφος 1 του κανονισμού (ΕΚ) αριθ. 1224/2009, εφόσον το ενδιαφερόμενο κράτος μέλος έχει θεσπίσει σχέδιο δειγματοληψίας εγκεκριμένο από την Επιτροπή, όπως αναφέρεται στο άρθρο 60 παράγραφος 1 του κανονισμού (ΕΚ) αριθ. 1224/2009. Το εν λόγω σχέδιο δειγματοληψίας πρέπει να τηρεί τη μεθοδολογία με βάση τον κίνδυνο που προβλέπεται στο άρθρο 76 παράγραφος 1 και στο παράρτημα XX του εκτελεστικού κανονισμού (ΕΕ) αριθ. 404/2011.
            
         
               (3)
            
            
               Σύμφωνα με το άρθρο 61 παράγραφος 1 του κανονισμού (ΕΚ) αριθ. 1224/2009 του Συμβουλίου, τα κράτη μέλη μπορούν να επιτρέπουν τη ζύγιση αλιευτικών προϊόντων μετά τη μεταφορά από το σημείο εκφόρτωσης, υπό τον όρο ότι τα προϊόντα αυτά μεταφέρονται σε έναν προορισμό επί του εδάφους του ενδιαφερόμενου κράτους μέλους και ότι το εν λόγω κράτος μέλος έχει υιοθετήσει σχέδιο ελέγχου εγκεκριμένο από την Επιτροπή. Το εν λόγω σχέδιο πρέπει να συμμορφώνεται με τη μεθοδολογία με βάση τον κίνδυνο που προβλέπεται στο άρθρο 77 παράγραφος 1 και στο παράρτημα XXI του κανονισμού (ΕΕ) αριθ. 404/2011.
            
         
               (4)
            
            
               Σύμφωνα με το άρθρο 61 παράγραφος 2 του κανονισμού (ΕΚ) αριθ. 1224/2009, οι αρμόδιες αρχές του κράτους μέλους στο οποίο εκφορτώνονται τα αλιευτικά προϊόντα μπορούν να επιτρέπουν τη μεταφορά των προϊόντων αυτών πριν από τη ζύγισή τους σε εγκεκριμένους αγοραστές, εγκεκριμένες ιχθυόσκαλες ή άλλους οργανισμούς ή πρόσωπα που είναι υπεύθυνοι για την πρώτη εμπορία των αλιευτικών προϊόντων σε άλλο κράτος μέλος, υπό την προϋπόθεση ότι τα εν λόγω κράτη μέλη έχουν υιοθετήσει κοινό πρόγραμμα ελέγχου εγκεκριμένο από την Επιτροπή, όπως αναφέρεται στο άρθρο 94 του κανονισμού (ΕΚ) αριθ. 1224/2009. Το εν λόγω πρόγραμμα πρέπει να τηρεί τη μεθοδολογία με βάση τον κίνδυνο που προβλέπεται στο άρθρο 77 παράγραφος 3 και στο παράρτημα XXII του εκτελεστικού κανονισμού (ΕΕ) αριθ. 404/2011.
            
         
               (5)
            
            
               Με την εκτελεστική απόφαση 2012/474/ΕΕ (3), η Επιτροπή ενέκρινε μια πρώτη ομάδα σχεδίων δειγματοληψίας που εγκρίθηκαν από τη Γερμανία, την Ιρλανδία, τη Λιθουανία, τις Κάτω Χώρες, την Πολωνία, τη Φινλανδία και το Ηνωμένο Βασίλειο, και σχεδίων ελέγχου που εγκρίθηκαν από τη Γερμανία, την Εσθονία, την Ιρλανδία, την Πολωνία, τη Φινλανδία και το Ηνωμένο Βασίλειο.
            
         
               (6)
            
            
               Μετά την έκδοση της εκτελεστικής απόφασης 2012/474/ΕΕ, σχέδια δειγματοληψίας υποβλήθηκαν από τη Βουλγαρία, τη Λετονία, τη Σλοβενία και τη Σουηδία, στις 5 Οκτωβρίου 2012, στις 5 Απριλίου 2012, στις 14 Ιουνίου 2012 και στις 20 Απριλίου 2012 αντίστοιχα, ένα σχέδιο ελέγχου υποβλήθηκε στην Επιτροπή από τη Γαλλία στις 14 Σεπτεμβρίου 2012 και ένα κοινό πρόγραμμα ελέγχου υποβλήθηκε από τη Γαλλία και την Ιρλανδία στις 14 Σεπτεμβρίου 2012. Οι Κάτω Χώρες υπέβαλαν νέο σχέδιο δειγματοληψίας στις 27 Σεπτεμβρίου 2012 για να αντικαταστήσει το σχέδιο που εγκρίθηκε με την εκτελεστική απόφαση 2012/474/ΕΕ. Τα προαναφερόμενα σχέδια δειγματοληψίας, το σχέδιο ελέγχου και το κοινό πρόγραμμα ελέγχου είναι σύμφωνα με τις σχετικές μεθοδολογίες με βάση τον κίνδυνο. Συνεπώς, θα πρέπει να εγκριθούν.
            
         
               (7)
            
            
               Η Επιτροπή θα πρέπει να είναι σε θέση να ανακαλέσει την έγκριση εφόσον προκύψει ότι το οικείο κράτος μέλος δεν εφαρμόζει ή δεν εφαρμόζει πλήρως τα σχέδια δειγματοληψίας, το σχέδιο ελέγχου ή το κοινό πρόγραμμα ελέγχου.
            
         
               (8)
            
            
               Η Επιτροπή θα παρακολουθεί την εφαρμογή των σχεδίων δειγματοληψίας, του σχεδίου ελέγχου και του κοινού προγράμματος ελέγχου τόσο όσον αφορά την αποτελεσματική τους λειτουργία όσο και όσον αφορά την τακτική τους αναθεώρηση από το εκάστοτε ενδιαφερόμενο κράτος μέλος. Για τον λόγο αυτό, τα κράτη μέλη πρέπει να υποβάλλουν εκθέσεις στην Επιτροπή σχετικά με την εφαρμογή των εν λόγω σχεδίων. Εφόσον προκύψει ότι το εν λόγω σχέδιο ή πρόγραμμα δεν εξασφαλίζει ορθή ζύγιση, το ενδιαφερόμενο κράτος μέλος θα πρέπει να υποβάλει αναθεωρημένο σχέδιο ή πρόγραμμα στην Επιτροπή για έγκριση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Έγκριση
   1.   Τα σχέδια δειγματοληψίας που υποβλήθηκαν στις 5 Οκτωβρίου 2012, στις 5 Απριλίου 2012 και στις 20 Απριλίου 2012, αντίστοιχα, από τη Βουλγαρία, τη Λετονία και τη Σουηδία για τους σκοπούς του άρθρου 60 παράγραφος 1 του κανονισμού (ΕΚ) αριθ. 1224/2009 εγκρίνονται.
   2.   Το σχέδιο δειγματοληψίας που υποβλήθηκε στις 27 Σεπτεμβρίου 2012 από τις Κάτω Χώρες για τη ζύγιση αλιευτικών προϊόντων επί του αλιευτικού σκάφους, όπως προβλέπεται στο άρθρο 60 παράγραφος 3 του κανονισμού (ΕΚ) αριθ. 1224/2009, εγκρίνεται. Το εν λόγω σχέδιο αντικαθιστά το σχέδιο δειγματοληψίας που υπέβαλαν οι Κάτω Χώρες στις 18 Ιανουαρίου 2012 και εγκρίθηκε βάσει της εκτελεστικής απόφασης 2012/474/ΕΕ.
   3.   Τα σχέδια δειγματοληψίας που υποβλήθηκαν στις 14 Ιουνίου 2012 και στις 20 Απριλίου 2012, αντίστοιχα, από τη Σλοβενία και από τη Σουηδία για τη ζύγιση αλιευτικών προϊόντων επί του αλιευτικού σκάφους, όπως προβλέπεται στο άρθρο 60 παράγραφος 3 του κανονισμού (ΕΚ) αριθ. 1224/2009, εγκρίνονται.
   4.   Το σχέδιο ελέγχου που υποβλήθηκε στις 14 Σεπτεμβρίου 2012 από τη Γαλλία για τη ζύγιση αλιευτικών προϊόντων μετά τη μεταφορά σε προορισμό επί του εδάφους του ενδιαφερόμενου κράτους μέλους, όπως προβλέπεται στο άρθρο 61 παράγραφος 1 του κανονισμού (ΕΚ) αριθ. 1224/2009, εγκρίνεται.
   5.   Το κοινό πρόγραμμα ελέγχου που υποβλήθηκε στις 14 Σεπτεμβρίου 2012 από τη Γαλλία και την Ιρλανδία για τη ζύγιση αλιευτικών προϊόντων μετά από τη μεταφορά σε τόπο προορισμού που ευρίσκεται σε άλλο κράτος μέλος, όπως προβλέπεται στο άρθρο 61 παράγραφος 2 του κανονισμού (ΕΚ) αριθ. 1224/2009, εγκρίνεται.
   Άρθρο 2
   Ανάκληση
   Η Επιτροπή μπορεί να ανακαλέσει την έγκριση που αναφέρεται στο άρθρο 1, εφόσον προκύψει ότι το οικείο κράτος μέλος δεν εφαρμόζει ή δεν εφαρμόζει πλήρως το σχέδιο δειγματοληψίας, το σχέδιο ελέγχου ή το κοινό πρόγραμμα ελέγχου.
   Άρθρο 3
   Έκθεση
   Τα κράτη μέλη που αναφέρονται στο άρθρο 1 διαβιβάζουν στην Επιτροπή, πριν από την 1η Απριλίου 2014, έκθεση σχετικά με την εφαρμογή των σχεδίων δειγματοληψίας, του σχεδίου ελέγχου και του κοινού προγράμματος ελέγχου που ορίζονται στο εν λόγω άρθρο.
   Άρθρο 4
   Αποδέκτες
   Η παρούσα απόφαση απευθύνεται στη Δημοκρατία της Βουλγαρίας, στην Ιρλανδία, στη Γαλλική Δημοκρατία, στη Δημοκρατία της Λετονίας, στο Βασίλειο των Κάτω Χωρών, στη Δημοκρατία της Σλοβενίας και στο Βασίλειο της Σουηδίας.
   
      Βρυξέλλες, 8 Φεβρουαρίου 2013.
      
         
            Για την Επιτροπή
         
         Μαρία ΔΑΜΑΝΆΚΗ
         
         
            Μέλος της Επιτροπής
         
      
   
   
      (1)  ΕΕ L 343 της 22.12.2009, σ. 1.
   
      (2)  ΕΕ L 112 της 30.4.2011, σ. 1.
   
      (3)  ΕΕ L 218 της 15.8.2012, σ. 17.